paragraph_text: Selo je osnovao Son So, vođa klana Wolseong Son, koji je selo organizirao oko svoje vile tako da se fizički i duhovno uklapa u prirodni okoliš u duhu korejske filozofije pungsu (geomancija), i to u obliku znaka han, po kojemu je nazvano jedno od korejskih pisama, hanja ("kinesko pismo"). U njemu su sačuvane i drvene kuće seoskih gospodara, pripadnika klanova Wolseong Son i Yeogang Yu, paviljoni i obrazovne konfucijanske dvorane (koji čine 18 korejskih nacionalnih blaga), ali i skupine blatnih jednokatnica sa slamnatim krovom u kojima je živio običan puk. Sve u svemu u selu ima 160 ovakvih domova, većinom uklopljenih u gustu šumu i nenaseljenih; od njih je 54 sačuvano u izvornom narodnom obliku starom najmanje 200 godina. Ovakvom organizacijom oblik sela naglašava strogu društvenu strukturu feudalnog i klanskog društva dinastije Joseon.